**ΡΗΤΡΑ ΠΡΟΣΤΑΣΙΑΣ ΠΡΟΣΩΠΙΚΩΝ ΔΕΔΟΜΕΝΩΝ**

Η παρούσα ρήτρα συνιστά αναπόσπαστο μέρος της σύμβασης συνεργασίας ή εργασίας του/της συνεργάτη ……………… ή ασκούμενου/ης δικηγόρου Θεσσαλονίκης …………….. ή εργαζόμενου ………………………. με τον/την Δικηγόρο Θεσσαλονίκης ………………………………… (ΑΜ ΔΣΘ ………………).

Τα συμβαλλόμενα μέρη λαμβάνοντας υπόψη πως:

* Ο/Η ως άνω Δικηγόρος, στα πλαίσια της άσκησης της επαγγελματικής του δραστηριότητας και για τους σκοπούς αυτούς, συλλέγει και επεξεργάζεται δεδομένα φυσικών προσώπων (πελατών, προμηθευτών, εξωτερικών συνεργατών, εργαζομένων) και φέρει την ιδιότητα του *Υπευθύνου Επεξεργασίας Προσωπικών Δεδομένων* σύμφωνα με τον Γενικό Κανονισμό Προστασίας Δεδομένων 2016/679/ΕΕ, προβαίνει σε επεξεργασία[[1]](#footnote-1) δεδομένων προσωπικού χαρακτήρα (*προσωπικών δεδομένων)[[2]](#footnote-2),* καθορίζοντας το σκοπό και τα μέσα της επεξεργασίας τους.
* Στο πλαίσιο της συνεργασίας μεταξύ των μερών (ή της σύμβασης εργασίας), ο/η Δικηγόρος υποχρεούται από τη νομοθεσία να συλλέγει, διαχειρίζεται και επεξεργάζεται, προσωπικά δεδομένα του συνεργάτη/ασκούμενου/ης δικηγόρου ή εργαζόμενου, όπως ενδεικτικά, ονοματεπώνυμο, στοιχεία επικοινωνίας, προσωπική και οικογενειακή κατάσταση, άδειες, μισθοδοσία, υπερωρίες, τραπεζικοί λογαριασμοί κλπ.
* Στο πλαίσιο της συνεργασίας αυτής, ο/η Δικηγόρος αναθέτει στον/η συνεργάτη ή ασκούμενο/η δικηγόρο τη μελέτη και το χειρισμό υποθέσεων από το προσωπικό του αρχείο, εν όλω ή εν μέρει και για το σκοπό αυτό του ανακοινώνει όσα του εμπιστεύθηκε ο εντολέας του και του χορηγεί ή του παρέχει πρόσβαση στα έγγραφα του φακέλου της δικογραφίας.
* Ο/η συνεργάτης/ ασκούμενος/η ή εργαζόμενος έχει ενημερωθεί για τον ΓΚΠΔ και τις υποχρεώσεις του υπεύθυνου επεξεργασίας και του προσωπικού που αυτός απασχολεί επαγγελματικά,

συμφωνούν, συνομολογούν και κάνουν αμοιβαία αποδεκτά τα εξής:

**Υποχρεώσεις Δικηγόρου**

* Ο Δικηγόρος θα επεξεργάζεται τα προσωπικά δεδομένα του συνεργάτη ή εργαζόμενου, σύμφωνα με τον ΓΚΠΔ, στην έκταση που απαιτείται για τη μεταξύ τους συνεργασία και σύμφωνα με τις εκάστοτε πολιτικές ασφάλειας και προστασίας δεδομένων που θα προσαρμόζει στην ισχύουσα νομοθεσία και τις αποφάσεις των αρμόδιων Εποπτικών Αρχών. Ο συνεργάτης ΄΄η εργαζόμενος συναινεί ρητά με την παρούσα στην ανωτέρω επεξεργασία.
* Μετά την με οποιοδήποτε τρόπο λήξη η καταγγελία της συνεργασίας, ο Δικηγόρος θα διατηρεί τα προσωπικά δεδομένα του συνεργάτη ή εργαζόμενου στο γραφείο του μόνο για όσο διάστημα απαιτείται από την ισχύουσα εργατική, ασφαλιστική και φορολογική νομοθεσία και μέχρι το πέρας τυχόν εκκρεμών δικαστικών διενέξεων μεταξύ των μερών.

**Υποχρεώσεις Συνεργάτη/Ασκούμενου/ης Δικηγόρου/Εργαζομένου**

Ο συνεργάτης ή ασκούμενος δικηγόρος ή εργαζόμενος αναλαμβάνει έναντι του Δικηγόρου τις παρακάτω υποχρεώσεις :

* Να προστατεύει και να διαφυλάττει τον απόρρητο χαρακτήρα των προσωπικών δεδομένων που τηρεί και επεξεργάζεται ο Δικηγόρος, σύμφωνα με τις εντολές και οδηγίες του.
* Να συμμορφώνεται και να ακολουθεί τις εντολές, υποδείξεις και οδηγίες που έχει λάβει από τον Δικηγόρο ή γνωρίζει λόγω της εργασίας ή των καθηκόντων του αναφορικά με τα μέτρα φυσικής, οργανωτικής και τεχνικής ασφάλειας για την προστασία της εμπιστευτικότητας, της ακεραιότητας και της διαθεσιμότητας των προσωπικών δεδομένων.
* Να μην αποκαλύψει, κοινοποιήσει, αντιγράψει, παράσχει πρόσβαση στα προσωπικά δεδομένα των πελατών ή συνεργατών του Δικηγόρου σε οποιονδήποτε τρίτο, χωρίς έγγραφη άδεια του, με την επιφύλαξη κοινοποίησης προς αυτόν δεσμευτικής εντολής ή απόφασης από εποπτική, κρατική, φορολογική ή δικαστική αρχή, την οποία υποχρεούται να γνωστοποιεί άμεσα εγγράφως σε αυτόν.
* Να τηρεί την επαγγελματική εχεμύθεια, σύμφωνα με το άρθρο 36 του Κώδικα Δεοντολογίας Δικηγορικού Επαγγέλματος, όπως και ο Δικηγόρος, όχι μόνο κατά τη διάρκεια, αλλά και μετά την περαίωση της υποθέσεως ή την ανάκληση της εντολής από τον πελάτη, ακόμα και μετά τον θάνατο του.
* Να τηρεί τα εφαρμοζόμενα από τον Δικηγόρο τεχνικά και οργανωτικά μέτρα ασφαλείας.
* Να τηρεί τις υποχρεώσεις και διαδικασίες τήρησης εχεμύθειας και εμπιστευτικότητας που προβλέπονται από τον Δικηγόρο και να εφαρμόζει τις πολιτικές ασφάλειας και προστασίας των προσωπικών δεδομένων που ο τελευταίος εφαρμόζει.
* Να ανακοινώσει άμεσα στον Δικηγόρο οποιαδήποτε παραβίαση της ασφάλειας των προσωπικών δεδομένων υποπέσει στην αντίληψή του, προκειμένου να ακολουθήσει άμεσα η ενημέρωση της εποπτικής Αρχής.
* Μετά το τέλος της συνεργασίας, να επιστρέφει όλα τα δεδομένα προσωπικού χαρακτήρα και τα έγγραφα των φακέλων που του δόθηκαν προς μελέτη ή προς διεκπεραίωση, στον Δικηγόρο.

Οι ανωτέρω υποχρεώσεις ισχύουν καθ’ όλη τη διάρκεια ισχύος της σύμβασης εργασίας, αλλά και μετά τη λήξη αυτής για οποιονδήποτε λόγο.

**Θεσσαλονίκη……………………..**

**Ο Δικηγόρος Ο/Η Συνεργάτης /Ασκούμενος/η/ Εργαζόμενος/η**

1. Ως *επεξεργασία προσωπικών δεδομένων* νοείται κάθε πράξη ή σειρά πράξεων που πραγματοποιείται με ή χωρίς τη χρήση αυτοματοποιημένων μέσων σε προσωπικά δεδομένα ή σε σύνολα προσωπικών δεδομένων, όπως η συλλογή, η καταχώριση, η οργάνωση, η διάρθρωση, η αποθήκευση, η προσαρμογή ή μεταβολή, η ανάκτηση, η αναζήτηση πληροφοριών, η χρήση, η κοινολόγηση με διαβίβαση, η διάδοση, κάθε άλλης μορφής διάθεση, ο συσχετισμός ή συνδυασμός, ο περιορισμός, η διαγραφή ή η καταστροφή προσωπικών δεδομένων, είτε αυτά ευρίσκονται σε ηλεκτρονική μορφή (ηλεκτρονικό αρχείο) είτε σε έντυπη μορφή (φυσικό αρχείο). [↑](#footnote-ref-1)
2. Ως δεδομένο προσωπικού χαρακτήρα ή *προσωπικό δεδομένο* νοείται κάθε πληροφορία που αφορά φυσικά πρόσωπα, η ταυτότητα των οποίων προσδιορίζεται ή μπορεί να προσδιορισθεί άμεσα ή έμμεσα, όπως για παράδειγμα το όνομα, ο αριθμός ταυτότητας ή διαβατηρίου, η διεύθυνση κατοικίας, η διεύθυνση ηλεκτρονικού ταχυδρομείου, τα επιγραμμικά αναγνωριστικά ταυτότητας (πχ., cookies, διευθύνσεις ip, διευθύνσεις e-mail), ή χαρακτηριστικά που προσδιορίζουν τη φυσιολογική, γενετική, ψυχολογική, οικονομική, πολιτιστική ή κοινωνική ταυτότητα του εν λόγω φυσικού προσώπου. [↑](#footnote-ref-2)